Hyundai se Palisade wys sy staalEk het onlangs die voorreg gehad om met die splinternuwe Hyundai Palisade te ry. Wat presies is dit? Die Palisade is Hyundai se vlagskipsportnutsvoertuig – ŉ enorme buks en pragtig ook. Wie is sy mededingers? Waarskynlik voertuie soos Toyota se Prado of Ford se Everest Limited, maar albei daardie modelle is op bakkie-boeties geskoei. Ek dink die Palisade is eerder nader aan ŉ Volvo XC90 en BMW se X7… of selfs Mercedes-Benz se GLS! Die ontwerp van die Palisade is werklik mooi, voor en agter. Dit lyk stylvol en elegant. Die binneruim is luuks, ja – maar beslis nie so weelderig soos die XC90, X7 of GLS nie – maar nie vir ŉ gebrek aan tegnologie nie, eerder die feit dat mens steeds kan voel dis ŉ Hyundai, en nie eerder ŉ luukser produk soos mens kan voel tussen ŉ Toyota en ŉ Lexus nie. Die binneruim is gepeper met elke luuksheid, daar is leersitplekke (verhit of verkoel), radarbeheerde spoedkontrole, Apple CarPlay en Android Auto, ŉ panoramiese sondak en klimaatbeheer om net ŉ paar te noem. Die sitplekke is egter fantasties en ŉ mens is dadelik gemaklik. Die tweede ry is sulke pragtige kapteinstoele – armleunings en al. Op die pad is waar die Palisade werklik sy staal begin wys. Daar is vierwielaandrywing en ŉ lieflike ritgehalte. Die 2.2 viersilinderturbodieselenjin en 8-spoed outomatiese ratkas is ŉ juweel. Die kragbron bied 142 kW en 440 Nm – maar dit is eerder die romerigheid wat ŉ mens sukkel om in ŉ diesel te vind, en die brandstofverbruik wat beïndruk. Die Palisade haal maklik 6,5 ℓ/100 km as jy sag met hom werk. Die Palisade spog met ŉ magdom aktiewe en passiewe veiligheidstelsels. Daar is ses lugsakke, sluitweerremme met elektroniese remkragverspreiding, vastrap en stabiliteitsbeheer. Dit is egter die botsingwaarskuwing met noodremhulp wat die Palisade in die volgende liga plaas. Dit is bitter maklik om die Palisade op te som. Dit is ŉ pragtige voertuig, met bruikbare luukshede vir billike geld (as mens na dié soort voertuie kyk). Hy ry soos ŉ droom, en gaan nie hoofbrekens gee elke keer as jy ŉ vulstasie besoek nie. Uiters puik, dink ek… en vroulief ook. Die reeks lyk só: Die reeks word gedek deur ŉ vyf jaar/150 000 km-voertuigwaarborg en ŉ sewe jaar/200 000 km-dryfstelselwaarborg sowel as ŉ sewe jaar/105 000 km-diensplan. Die kompetisie lyk só: Diensplan opsioneel 9 Dienste diensplan 5 jaar/ 100 000 km omvattende instandhoudingsplan 5 jaar/ 100 000 km omvattende instandhoudingsplan Daar is verskeie mededingers – en nie een pas perfek teen die Palisade nie. Gaan toetsbestuur wel almal – dan sien jy hoe lekker die Palisade werklik is.